
Μορφωτικό Γραφείο

ΣΠΙΤΙ ΤΗΣ ΚΥΠΡΟΥ

	Εικαστική έκθεση

TRADITION TODAY
exploring conditions to recreate it 
στο Σπίτι της Κύπρου

Με μεγάλη επιτυχία, και με την παρουσία πολλών ανθρώπων της Τέχνης, πραγματοποιήθηκαν τη Δευτέρα 6 Οκτωβρίου 2014, στο Σπίτι της Κύπρου, τα εγκαίνια της εικαστικής έκθεσης TRADITION TODAY: exploring conditions to recreate it, σε επιμέλεια του ιστορικού τέχνης Σταύρου Καβαλλάρη.
Όπως αναφέρει στο προλογικό σημείωμα του καταλόγου της έκθεσης η Μορφωτικός Σύμβουλος της Πρεσβείας της Κυπριακής Δημοκρατίας στην Αθήνα, κ. Μαρία Παναγίδου, η έκθεση που εντάσσεται στο νέο εικαστικό πρόγραμμα του Σπιτιού της Κύπρου, στοχεύει στην προβολή της καλλιτεχνικής δημιουργίας καταξιωμένων, αλλά και νέων υποσχόμενων καλλιτεχνών από την Ελλάδα και την Κύπρο, καθώς και στη συνύπαρξη διαφορετικών μορφών εικαστικής έκφρασης, προσβλέποντας συνολικά στην προώθηση της σύγχρονης εικαστικής σκηνής των δύο χωρών στην Ευρώπη και τον κόσμο.


Η έκθεση ‘Tradition Today’ προσπαθεί να εξετάσει την αλλαγή των συνθηκών που καθορίζουν την υπόσταση και την εξέλιξη της παράδοσης, καθώς και τον τρόπο που την αντιλαμβανόμαστε. Μία τέτοιου είδους προσέγγιση ορίζει και τις αιτιώδεις σχέσεις που δημιουργούνται από τις προσωπικές και μεμονωμένες εκδοχές μας για την παράδοση. Οι σχέσεις αυτές αποτελούν και κλειδί για την αλληλοεπίδραση και κατανόηση της (κυκλικής) σχέσης ανάμεσα στην αιτία και το αποτέλεσμα, ενώ, ταυτόχρονα, προσδιορίζουν τη συστημική παράδοση ως έναν μη δόκιμο, για την ώρα, όρο.
Στο θεωρητικό κείμενο της έκθεσης «Jackie και Συναισθησία», ο επιμελητής Σταύρος Καβαλλάρης χρησιμοποιεί ως κεντρικό σημείο ανάπτυξής του το ομώνυμο κεφάλαιο από το βιβλίο του πολιτισμικού κριτικού και συγγραφέα, Wayne Koestenbaum, “Jackie Under My Skin”, προκειμένου να υποδηλώσει ότι κάθε εξιστόρηση που χρησιμοποιείται ως μεταφορά λειτουργεί χωρίς της ανάγκη ανάλυσης. Απλά υπάρχει.

Στην αφήγηση του ο Koestenbaum αναφέρει ότι όταν η Jackie και ο Pei επισκέφθηκαν το πατρογονικό του σπίτι στην πόλη Xuzhou στην Κίνα το 1982, «…η Jackie είχε πραγματικά μαγευτεί από δύο ξύλινα ταμπλό με καλλιγραφία που κοσμούσαν τους τοίχους του σπιτιού. Το ένα έγραφε ‘Δες το άρωμα’ . Τα άλλο, ‘Διάβασε τις εικόνες’. Γοητευμένη, κατέγραψε τις στιχομυθίες  σ’ ένα μικρό σημειωματάριο…». Η φράση ‘Δες το άρωμα’ ενσαρκώνει και, κατά κάποιο τρόπο, προσωποποιεί την συναισθησία, την ικανότητα, δηλαδή, μίας αίσθησης, όπως η οσμή να πυροδοτήσει μία άλλη, όπως η όραση.
Οι δεκαέξι (16) καλλιτέχνες της σύγχρονης εικαστικής σκηνής της Ελλάδας και της Κύπρου που συμμετέχουν και έχουν κληθεί να αποδώσουν και να αναδείξουν τη χρήση της κλασσικής παράδοσης και τον τρόπο αποκωδικοποίηςής της στη μεταλλαγμένη της μορφή, ως συστημική, είναι οι: Δημήτρης Αντωνίτσης, Χρήστος Βαγιάτας, Βαλεντίνος, Ναταλί Γιαξή, Χριστόφορος Δουλγέρης, Πέτρος Ευσταθιάδης, Αντώνης Κατσούρης, Μαρίνα Κασσιανίδου, Lexileictous, Τζένη Μαρκέτου, Μάρω Μιχαλακάκου, Απόστολος Ντελάκος, Έφη Σπύρου, Σάββας Χριστοδουλίδης, Μαριάννα Χριστοφίδου και Versaweiss.

Η έκθεση, που θα παραμείνει ανοικτή για το κοινό έως την Παρασκευή 7 Νοεμβρίου 2014, πραγματοποιείται με την ευγενική χορηγία του Οργανισμού ΝΕΟΝ και του Outset Contemporary Art Fund.

Διάρκεια έκθεσης:
7 Οκτωβρίου - 7 Νοεμβρίου 2014

Ώρες λειτουργίας:
Δευτέρα - Παρασκευή 11:00 – 18:00

Για φωτογραφικό υλικό αντιγράψτε το πιο κάτω link
http://www.mfa.gov.cy/mfa/Embassies/Embassy_Athens.nsf/DMLcurrentissues_gr/DMLcurrentissues_gr?OpenDocument
Σπίτι της Κύπρου

Ξενοφώντος 2Α, 105 57 Σύνταγμα

Τ. 210 3734934, F. 210 3734904, Ε. spiticy@otenet.gr, www.spititiskyprou.gr
Στηρίζουμε τη Δημιουργία

Με τη στήριξη

Χορηγοί επικοινωνίας

